Kersboodskap aan Case se klante | Landbou
Mnr. Jacques Taylor is die besturende direkteur van Case IH.
Mnr. Jacques Taylor, besturende direkteur van Case IH, besin oor die afgelope jaar en wens al die maatskappy se klante 'n geseënde Kersfees toe.
Suid-Afrikaners kom graag bymekaar rondom 'n maaltyd, veral oor die Kerstyd. Namate die jaar einde toe staan en baie mense vir die Desembervakansie begin afskaal, is kleingraanprodusente hard besig om te stroop, terwyl somergraanprodusente volstoom voorberei vir die nuwe seisoen – dit alles om te verseker dat voedselsekerheid vir almal vir nog 'n seisoen 'n werklikheid is.
Ja, Kerstyd is beslis 'n tyd om te besin: terug te kyk op die jaar wat verby is, om die wêreld om ons te beskou, en om vooruit te kyk na dit wat net oor die horison wag.
"In dié tyd wil ek namens CNH Industrial/Case IH erkenning gee aan al ons produsente – veral vir hul volharding in die verantwoordelikheid om volhoubaar te produseer," sê mnr. Jacques Taylor, besturende direkteur van Case IH. "Dis soms moeilik om te glo dat die covid-19-pandemie enige voordelige gevolge kan hê, maar die welwillende wisselwerking tussen belanghebbendes in die landbousektor het ons ongetwyfeld ten goede saamgesnoer. Ons sien sterker belyning reg oor die landbouwaardeketting, wat saamwerk om die sektor as geheel te verbeter."
Dis werklik bemoedigend
Hoewel dit dalk na 'n clichéagtige stelling klink, kan Suid-Afrika eenvoudig nie sonder produktiewe boere voortbestaan nie. En boere is natuurlik ook die spil waarom Case IH se besigheid draai.
"Ons wil dus vir ons produsente spesiaal dankie sê vir hul lojale ondersteuning die afgelope jaar. Ons gaan in die nuwe jaar alles in ons vermoë doen om in elke aspek van ons besigheid te verbeter met die doel om ons boere beter te bedien en beter toe te rus vir hul belangrike roeping."
Die maatskappy is baie tevrede met die prestasie van Case IH en sy werktuiebesigheid in Suider-Afrika. Verder sien Case IH merkbare vooruitgang met sy onderdeleverskaffingsdiens en knap vordering met CNH Capital se groothandel- en kleinhandel-finansieringsoplossings.
AFS Connect-trekkers in SA
Case IH het met trots vanjaar sy Magnum- en Steiger- Quadtrac AFS Connect-trekkers van wêreldgehalte in Suider-Afrika bekend gestel. Die kragtige nuwe modelle is met groot geesdrif deur die boeregemeenskap ontvang. Die gevorderde tegnologie en optimale konnektiwiteit sorg vir 'n heel nuwe vlak van presisie en produktiwiteit, en maak van dié trekkers 'n pasaangeër in die bedryf.
Ofskoon die toekoms dalk struikelblokke inhou, is dit nou die regte tyd vir Case IH om sy visier in te stel op goeie uitkomste in die jaar wat voorlê.
"Dis 'n goeie tyd om ons geloof te vernuwe en om ons Verlosser se bemoedigende beloftes te onthou. Ons boere is bekend om hul geloof – kom ons hou dit so!
"Kersfees is 'n tyd om liefde te gee en te ontvang, gesinsoomblikke te ervaar en die klein en waardevolle besonderhede van die lewe te geniet. Dis immers die vreugde van samesyn en die opgewondenheid van kinders wat als die moeite werd maak.
"Onthou, met Kersfees word die geboorte van Christus gevier, en met die nuwe jaar die geboorte van 'n nuwe hoop."